CELEX: 52017PC0073
Language: da
Date: 2017-02-13
Title: Forslag til RÅDETS AFGØRELSE om den holdning, der skal indtages på partskonferencen på Den Europæiske Unions vegne til et forslag om ændring af bilag III til Rotterdamkonventionen

EUROPA-KOMMISSIONEN
            Bruxelles, den 13.2.2017
            COM(2017) 73 final
            2017/0027(NLE)
            Forslag til
            RÅDETS AFGØRELSE
            om den holdning, der skal indtages på partskonferencen på Den Europæiske Unions vegne til et forslag om ændring af bilag III til Rotterdamkonventionen
            
               
         
         
            
               BEGRUNDELSE
            
            
               1.BAGGRUND FOR FORSLAGET
            
            
               De forhandlinger om en konvention om anvendelse af proceduren for forudgående informeret samtykke for visse farlige kemikalier og pesticider i international handel, som har været ført inden for rammerne af De Forenede Nationers Fødevare- og Landbrugsorganisation (FAO) og De Forenede Nationers Miljøprogram (UNEP), blev afsluttet i marts 1998.
            
            
               Konventionen blev åbnet for undertegnelse på en diplomatkonference på ministerniveau, der blev holdt i Rotterdam i september 1998. Den blev undertegnet af Fællesskabet den 11. september 1998. Rotterdamkonventionen er et væsentligt fremskridt i den internationale regulering af bestemte farlige kemikalier, herunder pesticider. Formålet med konventionen er at styrke ansvarsdelingen og samarbejdet mellem parterne i den internationale handel med disse kemikalier for dermed at beskytte menneskers sundhed og miljøet mod potentielle skader og bidrage til en miljøforsvarlig anvendelse af stofferne. 
            
            
               Unionen gennemførte konventionen ved Europa-Parlamentets og Rådets forordning (EU) nr. 649/2012
                  1
               . Ved afgørelse 2006/730/EF af 25. september 2006
                  2
                besluttede Rådet at godkende konventionen på Det Europæiske Fællesskabs vegne.
            
            
               Konventionen trådte i kraft den 24. februar 2004. Den ottende partskonference (COP8) finder sted i Geneve fra den 24. april til den 5. maj 2017. Foruden Unionen er 27 af EU's medlemsstater part i konventionen.
            
            
               På grundlag af henstillinger fra Kemikalieundersøgelseskomitéen, et organ under partskonferencens myndighed, forventes partskonferencen at træffe beslutning om at optage flere kemikalier i bilag III til konventionen, så de bliver omfattet af proceduren for forudgående informeret samtykke. De kemikalier, som Kemikalieundersøgelseskomitéen anbefaler at optage i bilag III, opfylder kriterierne i bilag II til konventionen.
            
            
               De kemikalier, som Kemikalieundersøgelseskomitéen anbefaler at optage i Rotterdamkonventionens bilag III, nemlig carbofuran, carbosulfan, chrysotilasbest, korte chlorparaffiner, alle tributyltinforbindelser, trichlorfon, fenthion (ultra low volume (ULV)-formuleringer med mindst 640 g aktivt stof/L) og flydende formuleringer (emulgerbare koncentrater og opløseligt koncentrat) indeholdende mindst 276 g/L paraquatdichlorid svarende til mindst 200 g/L paraquation, er ifølge EU-retten allerede underlagt eksportrestriktioner, som svarer til konventionens. Kommissionen forelægger derfor Rådet et forslag til afgørelse om på Unionens vegne at støtte ændringerne af konventionens bilag III på COP8.
            
            
               2.RETSGRUNDLAG, NÆRHEDSPRINCIPPET OG PROPORTIONALITETSPRINCIPPET
            
            
               
                  Det proceduremæssige retsgrundlag for forslaget til Rådets afgørelse er artikel 218, stk. 9, i TEUF, som er det rette grundlag for en retsakt, der fastlægger EU's holdning i et "organ, der er nedsat i henhold til en international aftale" (som f.eks. partskonferencen under Rotterdamkonventionen), når dette organ skal vedtage retsakter, der har retsvirkninger.
               
               
                  Det materielle retsgrundlag er artikel 207 og artikel 192, stk. 1, i TEUF, forudsat at de foranstaltninger, der vedtages i henhold til Rotterdamkonventionen, i vidt omfang er af handelsrelateret art og samtidig har et miljømæssigt mål.
               
            
            
               3.RESULTATER AF EFTERFØLGENDE EVALUERINGER, HØRINGER AF INTERESSEREDE PARTER OG KONSEKVENSANALYSER
            
            
               
                  Forslaget til Rådets afgørelse om fastlæggelse af Den Europæiske Unions holdning til forslag om ændring af Rotterdamkonventionen afstedkommer ikke nye juridisk bindende krav. De kemikalier, som det anbefales at optage i Rotterdamkonventionen, er ifølge EU-retten allerede underlagt eksportrestriktioner, som svarer til konventionens.
               
            
            
               4.VIRKNINGER FOR BUDGETTET
            
            
               
                  Som part i konventionen skal EU yde et årligt bidrag til Rotterdamkonventionens fond. Dette bidrag vil stige eller falde afhængigt af konklusionerne på drøftelserne på COP8 om budgettet for perioden 2018-2019. Årets bidrag fra EU beløb sig i 2016 til 58 000 EUR, som blev dækket af eksisterende rammebevillinger.
               
            
            
               5.ANDRE FORHOLD
            
            
               
                  Forslaget medfører ingen nye overvågnings- eller rapporteringskrav. Når de vedtagne optagelser i konventionen er gennemført i EU-retten, foretages implementeringen og rapporteringen i overensstemmelse med gældende ordninger, jf. forordning (EU) nr. 649/2012.
               
            
            
               2017/0027 (NLE)
            
            
               Forslag til
            
         
         
            
               RÅDETS AFGØRELSE
            
            
               om den holdning, der skal indtages på partskonferencen på Den Europæiske Unions vegne til et forslag om ændring af bilag III til Rotterdamkonventionen
            
            
               RÅDET FOR DEN EUROPÆISKE UNION HAR —
            
            
               under henvisning til traktaten om Den Europæiske Unions funktionsmåde, særlig artikel 192, stk. 1, og artikel 207, stk. 3, sammenholdt med artikel 218, stk. 9,
            
            
               under henvisning til forslag fra Europa-Kommissionen, og
            
            
               ud fra følgende betragtninger:
            
            
               (1)Den Europæiske Union har godkendt Rotterdamkonventionen om proceduren for forudgående informeret samtykke for visse farlige kemikalier og pesticider i international handel ("Rotterdamkonventionen")
                  3
               , der trådte i kraft den 24. februar 2004.
            
            
               (2)Rotterdamkonventionen gennemføres i Unionen ved Europa-Parlamentets og Rådets forordning (EU) nr. 649/2012
                  4
               .
            
            
               (3)I henhold til artikel 7 i Rotterdamkonventionen forventes partskonferencen at træffe beslutning om at optage flere kemikalier i bilag III til konventionen på grundlag af henstillinger fra Kemikalieundersøgelseskomitéen.
            
            
               (4)Unionen bør fastlægge den holdning, der skal indtages på partskonferencen for så vidt angår optagelsen af flere kemikalier i bilag III.
            
            
               (5)For at sikre, at importlandene nyder godt af den beskyttelse, Rotterdamkonventionen giver, er det nødvendigt at støtte henstillingerne fra Kemikalieundersøgelseskomitéen hvad angår optagelsen i Rotterdamkonventionens bilag III af carbofuran, carbosulfan, chrysotilasbest, korte chlorparaffiner, alle tributyltinforbindelser, trichlorfon, fenthion (ultra low volume (ULV)-formuleringer med mindst 640 g aktivt stof/L) og flydende formuleringer (emulgerbare koncentrater og opløseligt koncentrat) indeholdende mindst 276 g/L paraquatdichlorid svarende til mindst 200 g/L paraquation. Disse stoffer er allerede forbudt eller underkastet strenge restriktioner i Unionen og derfor omfattet af eksportkrav, der går langt videre end det, der kræves i Rotterdamkonventionen.
            
            
               (6)Det ottende møde i partskonferencen under Rotterdamkonventionen forventes at træffe beslutning om de foreslåede ændringer af bilag III. Unionen bør støtte disse ændringer.
            
            
               (7)Den holdning, som Unionen skal indtage på partskonferencen, bør baseres på denne afgørelse —
            
            
               VEDTAGET DENNE AFGØRELSE: 
            
            
               Artikel 1
            
            
               1. Den holdning, der skal indtages af Den Europæiske Union på det ottende møde i partskonferencen under Rotterdamkonventionen, er, at Unionen støtter vedtagelsen af ændringerne af bilag III til Rotterdamkonventionen om proceduren for forudgående informeret samtykke for visse farlige kemikalier og pesticider i international handel vedrørende optagelse af carbofuran, carbosulfan, chrysotilasbest, korte chlorparaffiner, alle tributyltinforbindelser, trichlorfon, fenthion (ultra low volume (ULV)-formuleringer med mindst 640 g aktivt stof/L) og flydende formuleringer (emulgerbare koncentrater og opløseligt koncentrat) indeholdende mindst 276 g/L paraquatdichlorid svarende til mindst 200 g/L paraquation.
            
            
               2. Mindre ændringer til denne holdning kan vedtages af Unionens repræsentanter i lyset af udviklingen på det ottende møde i partskonferencen under Rotterdamkonventionen uden yderligere afgørelse truffet af Rådet. 
            
            
               Artikel 2
            
            
               Denne afgørelse træder i kraft på dagen for vedtagelsen.
            
            
               Udfærdiget i Bruxelles, den .
            
         
         
            
               
                     På Rådets vegne
               
               
                     Formanden
               
            
         
         
            
                  
                     (1)
                  Europa-Parlamentets og Rådets forordning (EU) nr. 649/2012 af 4. juli 2012 om eksport og import af farlige kemikalier (EUT L 201 af 27.7.2012, s. 60).
               
               
                  
                     (2)
                  Rådets afgørelse 2006/730/EF af 25. september 2006 om indgåelse på Det Europæiske Fællesskabs vegne af Rotterdam-konventionen om proceduren for forudgående informeret samtykke for visse farlige kemikalier og pesticider i international handel (EUT L 299 af 28.10.2006, s. 23).
               
               
                  
                     (3)
                  Rådets afgørelse 2006/730/EF af 25. september 2006 om indgåelse på Det Europæiske Fællesskabs vegne af Rotterdam-konventionen om proceduren for forudgående informeret samtykke for visse farlige kemikalier og pesticider i international handel (EUT L 299 af 28.10.2006, s. 23).
               
               
                  
                     (4)
                  Europa-Parlamentets og Rådets forordning (EU) nr. 649/2012 af 4. juli 2012 om eksport og import af farlige kemikalier (EUT L 201 af 27.7.2012, s. 60).